TSR ควัก 400 ลบ. เพิ่มทุน “เธียรสุรัตน์ ลีสซิ่ง” ดึง “ชูเกียรติ” นั่งประธานบอร์ด
TSR ควัก 400 ลบ. เพิ่มทุน "เธียรสุรัตน์ ลีสซิ่ง" ดึง “ชูเกียรติ รุจนพรพจี” ซีอีโอ SABUY นั่งกรรมการ และประธานกรรมการบริหาร พร้อมตั้ง "วรานนท์ คงปฏิมากร" เป็นประธานเจ้าหน้าที่บริหาร มีผล 12 ม.ค.66 มั่นใจขับเคลื่อนผลงานโตแกร่ง
TSR ควัก 400 ลบ. เพิ่มทุน "เธียรสุรัตน์ ลีสซิ่ง" ดึง “ชูเกียรติ รุจนพรพจี” ซีอีโอ SABUY นั่งกรรมการ และประธานกรรมการบริหาร
13 ม.ค. 2566

นายวรานนท์ คงปฏิมากร ประธานเจ้าหน้าที่บริหาร บริษัท เธียรสุรัตน์ จำกัด (มหาชน) หรือ TSR เปิดเผยว่าที่ประชุมคณะกรรมการครั้งที่ 1/2566 เมื่อวันที่ 11 มกราคม 2566 ได้มีมติที่สำคัญอนุมัติร่วมลงทุนในบริษัท คอนเนคซ์เทค จำกัด กับบริษัท วีรศา จำกัด โดยบริษัทถือหุ้นสัดส่วนร้อยละ 51 และวีรศา ถือหุ้นร้อยละ 49 โดยบริษัทลงทุนจำนวน 2.55 ล้านบาท และจะชำระเป็นเงินสด
ทั้งนี้ เพื่อดำเนินธุรกิจพัฒนาแพลตฟอร์มรองรับการบริหารจัดการ ระบบสัญญาณกันขโมย ระบบเข้า-ออกอัตโนมัติ ระบบกล้องวงจรปิด สินค้าดูแลรักษาความปลอดภัย และอุปกรณ์ Internet of Thing (IoT) ที่เกี่ยวข้องกับการบริหารจัดการสำนักงาน โรงงาน ที่อยู่อาศัย สำหรับลูกค้าองค์กร เช่น นิคมอุตสาหกรรม ผู้พัฒนาที่อยู่อาศัย เป็นต้น และลูกค้ารายย่อยที่เกี่ยวข้อง
นอกจากนี้มีมติอนุมัติการซื้อหุ้นเพิ่มทุนของบริษัท เธียรสุรัตน์ ลีสซิ่ง จำกัด ซึ่งเป็นบริษัทย่อยของบริษัท โดยมีมติจดทะเบียนเพิ่มทุนจาก 100 ล้านบาท เป็น 500 ล้านบาท ซึ่งจะมีการเพิ่มทุนจำนวน 400 ล้านบาท แบ่งเป็นหุ้นสามัญ 80 ล้านหุ้น มูลค่าที่ตราไว้หุ้นละ 5 บาท ทั้งนี้คณะกรรมการบริษัทได้อนุมัติการซื้อหุ้นเพิ่มทุน 399.99 ล้านบาท คิดเป็น 79.99 ล้านหุ้น โดยวัตถุประสงค์ของการเพิ่มทุน เพื่อใช้เป็นเงินทุนหมุนเวียนในการเติบโตของบริษัท เธียรสุรัตน์ ลีสซิ่ง จำกัด
รวมทั้งยังได้อนุมัติแต่งตั้งกรรมการใหม่แทนตำแหน่งที่ว่าง และผู้บริหารระดับสูง เพื่อให้การบริหารงานของบริษัทเป็นไปด้วยความเรียบร้อยและต่อเนื่อง ประกอบกับให้สามารถดำเนินธุรกิจไปในทิศทางที่สอดประสานกับการดำเนินธุรกิจของ บริษัท สบาย เทคโนโลยี จำกัด (มหาชน) หรือ SABUY ซึ่งเป็นผู้ถือหุ้นใหญ่ร้อยละ 24.92 ของจำนวนหุ้นที่มีสิทธิออกเสียงทั้งหมด จึงมีมติแต่งตั้ง กรรมการใหม่ ได้แก่ นายชูเกียรติ รุจนพรพจี เป็นกรรมการ และประธานกรรมการบริหาร และได้แต่งตั้งให้นายวรานนท์ คงปฏิมากร ดำรงตำแหน่ง ประธานเจ้าหน้าที่บริหาร (Chief Executive Officer) โดยให้มีผลตั้งแต่วันที่ 12 มกราคม 2566 เป็นต้นไป
โดยภายหลังการแต่งตั้งกรรมการ บริษัทจะมีกรรมการ 11 ท่าน มีรายนามกรรมการ ดังนี้ (1) นายสหัส  ตรีทิพยบุตร ประธานกรรมการ (2) นายชูเกียรติ  รุจนพรพจี กรรมการ (กรรมการผู้แทนจาก SABUY) (3) นายเอกรัตน์ แจ้งอยู่ กรรมการ (4) นางสาวทัชนันท์  กังวานตระกูล กรรมการ (กรรมการผู้แทนจาก SABUY) (5) นายวรานนท์  คงปฏิมากร กรรมการ (กรรมการผู้แทนจาก SABUY) (6) นายกิตติพล ฐานะสิทธิ์ กรรมการ (กรรมการผู้แทนจาก SABUY) (7) รองศาสตราจารย์ บุญเสริม  วิมุกตะนันทน์ กรรมการอิสระ, ประธานกรรมการตรวจสอบ (8) ศาสตรเมธี ดร.สุปรีดิ์  วงศ์ดีพร้อม กรรมการอิสระ, กรรมการตรวจสอบ (9) ศ.(วุฒิคุณ) ดร.นายแพทย์ พรเทพ  ศิริวนารังสรรค์ กรรมการอิสระ, กรรมการตรวจสอบ (10) นางสุมนา  วงษ์กะพันธ์ กรรมการอิสระ (11) ดร.สุรัตน์  วงศ์รัตนภัสสร กรรมการอิสระ